google/wiki40b huggingface dataset:
Mecklenburg-Vorpommern

Geografi

Mecklenburg-Vorpommern grenser i nord til Østersjøen, i vest til delstaten Schleswig-Holstein, i sørvest til Niedersachsen, i sør til Brandenburg, og i øst til Polen.
Mecklenburg-Vorpommern er Tysklands sjette største delstat i areal.  Den har lavest befolkningstetthet av alle delstatene, og rangerer som nr. 14 av Tysklands totalt 16 delstater befolkningsmessig. 
Delstatens hovedstad er Schwerin. Rostock er med 205.000 innbyggere den største byen. Andre større byer er Neubrandenburg, Stralsund, Greifswald, Wismar og Güstrow.
Delstaten har den lengste kystlinjen av alle delstatene - ca. 2000 km. Tysklands to største øyer, Rügen og Usedom, ligger i Mecklenburg-Vorpommern. Det gjør også Tysklands største innsjø (som kun ligger i Tyskland) Müritz. Delstaten har totalt over 2028 innsjøer som tilsammen utgjør 738 km².
Tre av Tysklands 14 nasjonalparker ligger i Mecklenburg-Vorpommern: Jasmund, Vorpommern Boddenlandskap og Müritz.
Helpter Berge (179 m) sørøst for Neubrandenburg er Mecklenburg-Vorpommerns høyeste punkt.

Kultur

Gjennom historien har Mecklenburg-Vorpommern utvikla og opprettholdt en særegen regional kultur. Man kan beskrive kulturen som typisk nordtysk og den har store språklige og historiske likheter med andre nordtyske stater som for eksempel Schleswig-Holstein. Folk fra Vorpommern er mer preget av Berlin og Brandenburg enn folk fra Mecklenburg, mye fordi Vorpommern var prøyssisk provins.

Arkitektur

Byggestilen rundt om i byene er hanseatisk, samme som man kan finne i andre tyske byer (Lübeck for eksempel) og i andre land som Estland og Latvia. En stil man ofte finner i Mecklenburg og Vorpommern er gotiske mursteinskirker bygget i middelalderen. De gamle byene er bygget rundt en eller flere markedsplasser der man også ser en kirke eller rådhuset. Byene ble ofte plassert ved Østersjøen, eller ved de mange sjøene eller elvene. Dette med tanke på handel.
Glommen Skog

Glommen Skog BA er en interesseorganisasjon for skogeiere i Hedmark, med unntak av Hedemarken, organisert som et andelslag. Hovedkontoret er i Elverum. Glommen Skog er distriktsorganisasjon av Norges Skogeierforbund, og har 6 lokallag med ca. 2 600 medlemmer (2012).
Organisasjonen ble etablert i 1903 som Glommen Skogeierforening, og var landets første skogeierforening. Fra 1. januar 2006 har Glommen vært organisert som andelslag.
Karlholmsbruk

Karlholmsbruk er et svensk tettsted i Tierp kommune i Uppsala län i landskapet Uppland. I 2010 hadde tettstedet 1 150 innbyggere. Karlholmsbruk ligger cirka 25 kilometer nord for Tierp.
Karlholmsbruk ligger ved Lövstabukten av Bottenhavet. Tämnarån munner ut ved Karlholmsbruk. Stedet deles iblant inn i Nöttö (den vestlige delen av bebyggelsen), Karlholm (Bruket) samt Snatrabodarna (den østlige delen av bebyggelsen). Karlholmsbruk forbindes ofte med Karlit AB som blant annet produserer trefiberplater. Her ligger også Huhtamaki Sweden AB, som produserer næringsmiddelemballasje.
Innbyggerne i Karlholmsbruk pendler ofte til arbeidsplasser i Tierp og Gävle. Riksväg 76 passerer Karlholmsbruk og leder til Östhammar og Gävle.
Karlholmsbruk har et godt bevart bruksmiljø. I årene 1735 – 1931 var det masovn og smie her. Treindustrien ble grunnlagt i 1910. Bruket ble anlagt av Charles de Geer, og var inntil 1917 fideikommiss under Leufsta Bruk. I 1880 ble det oppført en lancashiresmie, som ble restaurert i 1973.

Stedsnavnet

Navnet kommer fra brukets grunnlegger, Charles de Geer, som grunnla bruket på 1720-tallet.
Bastuträsk

Bastuträsk er et tettsted i Norsjö kommune i Västerbottens län i landskapet Västerbotten i Sverige. Det ligger ved Stambanan genom övre Norrland, rundt femti kilometer vest for Skellefteå.  I 2010 hadde tettstedet 392 innbyggere.
Freestyle under Asiatiske vinterleker 2011

Freestyle under Asialekene 2011. Freestyle var en av flere sporter under de sjuende Asiatiske vinterleker 2011|Asiatiske vinterleker]] som ble arrangert i Astana og Almaty i Kasakhstan. Det var fjerde gangen som  freestyle var med på programmet i asiatiske vinterleker. Det ble konkurrert i hopp og kulekjøring både for menn og kvinner. Det var 32 utøvere fra fem nasjoner som deltok i konkurransene som ble avviklet 31. januar og 3. februar 2011. Kasakhstan ble beste nasjon med fire gullmedaljer foran Kina med to.
Krigsskolen

Om skolen

Skolen tilbyr tre treårige bachelorstudier: «Bachelor i militære studier» som er den operative linjen, en mindre ingeniørlinje og en logistikklinje. I 2008 startet Krigsskolens 4 årig gjennomgående studieløp. Til dette studieløpet har kandidater uten tidligere militær erfaring mulighet til å søke seg rett inn på Krigsskolen. Det første av de fire årene er grunnleggende befalsskole, hvor kadettene gis basisferdigheter innen militære enkeltmannsdisipliner og ledelse. Etter fullført første året av gjennomgående Krigsskole fortsetter kadettene på Krigsskolens forskjellige bachelor-studier på lik linje med søkere ellers. Første året av gjennomgående Krigsskole er lagt til Terningmoen i Elverum, og er under ledelse av Hærens befalsskole.
I tillegg til bachelorstudiene tilbyr skolen to kvalifiseringskurs hvert år, hvor personell fra alle Forsvarets tre grener kan få en kortere, intensiv utdanning.
Krigsskolen er i tillegg til H.M. Kongens Garde, kongens livavdeling.

Historie

Skolen ble stiftet i 1750 som Den frie matematiske skole i Christiania. Den het fra 1798 Det norske militære Institut, fra 1804 Det Kongelige Norske Land Cadet Corps, og fra 1820 Den Kongelige Norske Krigsskole. 
Skolens oppgave var å utdanne offiserer til den norske hær, og Landkadettkorpset som skolen het i 1804, ble  utskilt som et eget korps innen hæren. Elevene fikk fra 1805 av en femårig utdannelse fordelt på fem ettårige klasser. De fleste kadettene ble innskrevet via sine regimenter, og flertallet var offisersønner. I perioden 1760-1819 utgjorde disse 62 %, mens 22 % var sønner av sivile embetsmenn. Skolen skulle gi innsikt i militær teknologi, allmenndannelse i boklige, estetiske og kroppsøvende disipliner og militær oppdragelse innen eksersis, taktikk, strategi, organisasjon og logistikk. 
Elevene kunne tas opp når de var mellom 12 og 18 år, men i noen tilfeller ble også yngre elever tatt inn. Etter hvert økte antallet kadetter fra 70 i 1804 til 135 i 1814. I 1814 godkjente Christian Frederik nye uniformer.
I 1814 var eidsvollsmannen oberst Diderich Hegermann sjef for Krigsskolen, og som sjef for skolens Landkadettkorps ledet han 9. august 1814 denne styrken i forsvaret av Langnes skanse i Askim, en av de få vellykkede norske operasjoner i krigen med Sverige.
Krigsskolen deltok under sin sjef, major Bryhn, i felttoget i 1940 ved trefningen på Midtskogen og på Espa. Under andre verdenskrig ble det opprettet en krigsskole i Storbritannia i oktober 1942.  Krigsskolen er den største av forsvarets tre krigsskoler. De andre to er Sjøkrigsskolen (sjøforsvaret) og Luftkrigsskolen (Luftforsvaret). Krigsskolen er et av verdens eldste militærakademier som har vært i kontinuerlig drift.
Lekanis

Lekanis (flertall lekanides) eller lekane er en gresk vasetype. Den er formet som en flat bolle eller dyp tallerken med to horisontale håndtak og en lav base. Håndtakene er formet kveilet bånd, en form som antyder et forbilde i et annet materiale. Betegnelsene lekane og lekanis er helt klare, og moderne anvendelse varierer. Generelt er lekane benyttet for dekselfri og ofte ikke dekorerte fat mens lekanis er grunn, med deksel og ofte dekorert. Dekorasjonen er gjerne bryllupsscener og andre scener som involverer kvinner, og er da ofte med scener knyttet til ekteskapet.
Frank Jenssen

Liv og virke

Han vokste opp på Kolstad i Trondheim som sønn av telemontør Steinar Jenssen fra Hamarøy og telefonassistent Mary-Ann Østgård fra Stod.
Han begynte sin politiske løpebane som formann i Trondheim Unge Høyre 1990–1992, medlem av Unge Høyres sentralstyre 1992–1996 og 2. nestleder i Unge Høyre 1994–1996. Han var engasjert som valgkampsekretær i Sør-Trøndelag Høyre, politisk sekretær for ordfører Marvin Wiseth, gruppesekretær for Oslo Høyres bystyregruppe samt informasjonssjef i Høyres Hovedorganisasjon. Fra 1992 var Jenssen medlem av Trondheim bystyre, fra 1998 som kommunalråd og leder i Høyres bystyregruppe. Han fungerte som varaordfører under ordfører Anne Kathrine Slungårds fødselspermisjon 2001–2002. Han hadde permisjon fra bystyret for å være statssekretær for kommunalminister Erna Solberg 2003–2005. Jenssen ledet Trondheim Høyre 1997–2001 og Sør-Trøndelag Høyre 2001–2008. I 2008 ble han fritatt fra sine verv og gikk ut av politikken i noen år.
Ved stortingsvalget 2013 ble han innvalgt som Høyres 2. kandidat i Sør-Trøndelag. Jenssen satt i Stortingets kommunal- og forvaltningskomité som Høyres kommunalpolitiske talsmann og ble dermed sentral i forhandlingene om kommunereformen. Han satt også i Høyres gruppestyre. Han søkte ikke gjenvalg til Stortinget i 2017, og ble utnevnt til fylkesmann etter at det var klart at Nord- og Sør-Trøndelag fylkesmannsembeder ville bli slått sammen 1. januar 2018.
Etter Adolf Øiens skole tok han mellomfag i statsvitenskap og diverse samfunnsfag ved NTNU. Han var daglig leder og seniorrådgiver i Røe kommunikasjon 2008–2010 samt kommunikasjonsdirektør i Arbeidstilsynet 2010–2013.
Batiman

Batiman er en generell betegnelse, som blir benyttet i Haiti, på mindre seilfartøyer som gjerne er større enn den lokale båttypen kannòt. Haitianere benytter også den samme betegnelsen på seilskip.
Pilersuisoq

Pilersuisoq er den største dagligvarekjeden på Grønland.
Kjeden er en del av KNI (tidligere Grønlands Handel). Dette selskapet har røtter tilbake til 1774, da Den Kongelige Grønlandske Handel (KGH) ble etablert.
De har til sammen 65 butikker i 10 byer og 53 bygder. I tillegg driver de taxfree-butikkene på lufthavnene i Narsarsuaq og Kangerlussuaq. Denne driften overtok de i 2002.
Kjedens distribusjonssentral ligger i Nuuk. Alt drikkevann og øl til hele Grønland distribueres herfra. Med Grønlands arktiske klima, og bygder som er utilgjengelige deler av året har de en utfordrende logistikk, og logistikken er basert på både store og små båter, fly og helikopter.
Teenage Mutant Ninja Turtles (1990)

Handling

I kloakken under New York lever fire glade skilpadder. Etter å ha badet i radioaktivitet som nyfødte, har de oppnådd usedvanlig størrelse, de snakker, spiser pizza og har blitt opplært av rotta Splinter i ninjaens edle kampkunst. Og da New York hjemsøkes av en bølge av forbrytelser - iscenesatt av den onde "Foot"-klanen - griper skilpaddene inn. Særlig engasjert blir de når den vakre TV-reporteren April trenger deres hjelp og deres læremester blir kidnappet av "Foot". Storbyen gjenlyder av deres glade kamprop - og midt oppe i tumultene - da de fire står overfor en overmakt på flere hundre - får de hjelp av den idrettsglade Casey Jones. En person som har mere sans for spillets ulovlige sider.
Nevegal

Nevegal er et høydedragsplatå sørøst for Belluno, nord i Italia. Nevegal er et kjent ferie- og vintersportssted.
Aachen

Historie

Romerne døpte de varme svovelkildene på stedet Aquis-Granum. Det finnes flere teorier om navnet Granum, men det er nå allment akseptert at det kommer av den keltiske guden for vann og helse.
Etter romertiden ble byen forlatt inntil nærmere 800-tallet, da det ble nevnt under navnet Aquis villa. I 768 kom Karl den store til Aachen for første gang. Han likte stedet og bygget et slott der tyve år etter. Aachen ble deretter hovedstaden i Karl den stores rike. Slottskapellet ble senere til Aachenkatedralen. Karl den store tilbrakte mesteparten av sine vintre her mellom 800 og sin død i 814. Han ble også gravlagt her.
I 936 ble Otto I kronet til konge i domen. Fra da av og 600 år fremover ble de tysk-romerske konger, 30 med unntak av fire kronet i domen. Den siste kroningen var Ferdinand I i 1531. I middelalderen var Aachen en av de største byene i det tysk-romerske riket. Aachen forble en fristad under det tysk-romerske riket.
Etter trettiårskrigen hadde byen bare regional betydning. I 1880 hadde byen 80 000 innbyggere og var et jernbaneknutepunkt.
Aachen ble hardt skadet under andre verdenskrig. 21. oktober 1944 ble Aachen den første tyske byen som ble inntatt av allierte tropper.
Domen er byens hovedattraksjon, den er blant annet nevnt på UNESCOs liste over verdens kulturarv.
Den internasjonale Karlsprisen deles ut i Aachen. I 1994 ble prisen tildelt Gro Harlem Brundtland.
Generalguvernementet

Generalguvernementet (tysk: Generalgouvernement für die besetzten polnischen Gebiete, Generalguvernementet for de okkuperte polske områder) var betegnelsen brukt om myndighetene i de områdene av Polen som var okkupert av Tyskland under andre verdenskrig, men ikke direkte innlemmet i det tyske riket.

Krigsforbrytelser

Det var i Generalguvernementet at den tyske tilintetgjørelsesleiren Auschwitz lå. Hit ble jøder tvangssendt fra hele Europa for å bli henrettet. Under Franks styre ble mesteparten av Polens jødiske befolkning utryddet, i tillegg til store mengder polakker.

Undergang

Utover i 1944 ble tyskerne fordrevet fra Polen av Den røde armé. Dette ble slutten på Generalguvernementet. I mai 1945 ble generalguvernør Frank arrestert av amerikanske styrker, og senere stilt for retten i Nürnberg hvor han ble dømt til døden.
38. nordlige breddegrad

38. breddegrad er en breddegrad (tenkt linje) som går 38 grader nord for ekvator. Linjen krysser Europa, Middelhavet, Asia, Stillehavet, USA og Atlanterhavet. 
Akkurat denne breddegraden er spesielt viktig i Koreas nyere historie. Etter Japans nederlag i 1945, ble Korea delt i to okkupasjonssoner som ble okkupert av USA og Sovjetunionen, henholdsvis sør og nord for den 38. breddegrad.
Breddegraden deler Korea omtrent på midten og skulle bare være en midlertidig deling, ettersom de allierte under andre verdenskrig hadde blitt enige om å gjenopprette Korea som selvstendig nasjon etter at Japan hadde okkupert og etablert Korea som koloni i 1910.
I 1948 ble derfor breddegraden den offisielle grensen mellom de to koreanske nasjonene som proklamerte seg som selvstendige nasjoner. Da Koreakrigen (1950–1953) ble avsluttet ble den nye grensen mellom de to koreanske nasjonene trukket midt i den demilitariserte sonen, som kutter den 38. breddegrad på skrå fra sørvest til nordøst nord for Seoul.
SPARC Enterprise

SPARC Enterprise er en serie 64-bit server-datamaskiner som ble utviklet av Sun Microsystems og Fujitsu i fellesskap, og ble introdusert i 2007. Datamaskinene kjører operativsystemet Solaris. SPARC Enterprise er etterfølgeren til datamaskinserien Sun Fire fra Sun Microsystems og Fujitsu's produktlinje PRIMEPOWER.
Serien er inndelt i T-modellene og M-modellene. T-modellene benytter mikroprosessorene Sun UltraSPARC T1, UltraSPARC T2 og UltraSPARC T2+. M-modellene har hentet sitt navn fra det engelske ordet mainframe (stormaskin), og benytter mikroprosessorene SPARC64 VI og SPARC64 VII.
Norsk Artistforbund

Norsk Artistforum er et forum for norske musikere. Det ble stiftet i 2000.
Forumet er et ideelt forum, som er åpent for både norske utøvere og låtskrivere, og har til hensikt å fremme medlemmenes interesser overfor myndighetene og andre parter.
Det utgir også den årlige prisen Norsk Artistforbunds Ærespris.
Pseudodeltaspis

Utseende

Middelsstore, slanke, blankt svarte trebukker, dekkvingene med grønnlig metallglans. Antennene er tynne, lengre enn kroppen. Pronotum er avrundet sekskantet. Dekkvingene er jevnbrede. Beina er lange og tynne.

Utbredelse

Slekten er utbredt fra Mexico i nord til Costa Rica i sør.
Marija Rjemjen

Karriere

Rjemjen deltok ved U23-EM i friidrett 2009, der hun kom på 7.-plass på 100 meter. Ukraina deltok her også i 4 x 100 meter stafett, men fullførte ikke løpet. Ved VM i friidrett 2009 deltok hun på det ukrainske stafettlaget på 4 x 100 meter, men de kom på 4.-plass i sitt innledningsheat, og nådde ikke finalen. De løp på 43,77 sekunder.
Hun ble ukrainsk mester på 200 meter i 2010, og deltok på 60 meter ved VM i friidrett innendørs 2010 i Doha, der hun nådde semifinalen. 
Ved EM i friidrett 2010 i Barcelona vant hun gull på 4 x 100 meter stafett, sammen med Olesia Povkh, Nataliya Pohrebnyak og Yelizaveta Bryzhina. Året etter fikk hun sølv på 60 meter ved EM i friidrett innendørs 2011, bak Olesia Povkh. Rjemjen satte her ny personlig rekord med tiden 7,15. Hun deltok på det ukrainske laget som kom på 3.-plass på 4 x 100 meter under VM i friidrett 2011. 
Rjemjen vant 200 meter ved EM i friidrett 2012 i Helsingfors, med tiden 23,05. Ukraina satte ny ukrainsk rekord på 4 x 100 meter under Sommer-OL 2012 i London, da de løp inn til 3.-plass på 4 x 100 meter. De løp på tiden 42,04. Hun vant 60 meter ved EM i friidrett innendørs 2013. Der satte hun ny personlig rekord i semifinalen, på 7,10 sekunder, en tid hun tangerte i finalen. Bulgarske Tezdzhan Naimova vant løpet, men testet positivt på steroiden drostanolon under mesterskapet, og ble fratatt medaljen. Hun deltok ved Universiaden 2013, der Ukraina vant 4 x 100 meter stafett. 
Hun er for tiden utestengt for to år, for bruk av methandrostenolon. Utestengelsen varer fra 10. januar 2014 til 2. mars 2016.
Hereford (Texas)

Hereford er en by i den amerikanske delstaten Texas, i Texas Panhandle-området, med et areal på 14,5 km² og en folkemengde på 14.597 innbyggere (2000). Hereford er administrativt sete i Deaf Smith County.
Hereford ble grunnlagt etter at Pecos and Northern Texas Railways jernbanestrekning mellom Amarillo og Farwell var ferdigstilt i 1899. Først het stedet Blue Water. De føderale postmyndighetene påpekte senere at det allerede fantes et sted ved navn Blue Water i Texas. Da ble navnet endret til Hereford etter kvegrasen som rancheierne L.R. Bradley og Rat Howell hadde ført med seg til området.
Armistice Day

Våpenhviledagen (engelsk: Armistice Day) markeres  den 11. november hvert år til minne om våpenhvileavtalen i 1918 mellom de stridende parter i den første verdenskrig og krigens slutt. Krigshandlingene på vestfronten opphørte klokken 11 den 11. november 1918 - «den ellevte timen på den ellevte dagen i den ellevte måneden». Dagen markeres i Storbritannia og Samveldet, i USA og i en del europeiske land.
Våpenhviledagen fikk etter andre verdenskrig navnet ihukommelsens dag (Remembrance Day, etter en tid flyttet til nærmeste søndag Remembrance Sunday) i land knyttet til Samveldet, og i USA navnet veteranenes dag (Veterans Day). Den første våpenhviledagen ble holdt ved Buckingham Palace, og begynte med at kong Georg V var vert i løpet av kvelden den 10. november 1919 for en «bankett til ære for presidenten av den franske republikk».
I Danmark, Nederland og Norge ble avslutningen av den første verdenskrig ikke særskilt feiret da disse landene var nøytrale.
There's No Way Out of Here

There's No Way Out of Here er en EP med Lonely Crowd, utgitt i 1996.
Obrium brunneum

Utseende

En liten (4-7 mm), slank, blankt rødbrun trebukk. Den kan kjennes fra slektingen Obrium cantharinum på de lyse, gulrøde beina. Antennene er tydelig lengre enn kroppen og ganske slanke. Hodet er forholdsvis stort, bredere enn pronotum. Pronotum er tydelig lengre enn bredt, utbuktet i midten, ellers parallellsifig, grovt punktert. Dekkvingen er slanke og parallellsidige med markerte skuldre, grovt punkterte og ganske blanke. Beina er forholdsvis slanke, lårene noe kølleformet fortykkede, og lyst gulrøde.

Levevis

Larven utvikler seg i døde greiner av gran og furu. Greinene bør henge på levende trær og ha tynn bark. Larveutviklingen tar ett-to år. Arten finnes ofte sammen med trebukkene Molorchus minor, Pogonocherus fasciculatus og Callidium aeneum. De voksne billene kan finnes i juni-juli og besøker gjerne blomster.

Utbredelse

Arten er utbredt i Europa, nord til øst-Karelen, sør til Tyrkia, mot øst til Iran. I Norden finnes den i det sørøstlige Sverige og i Danmark.
Alienware

Oversikt

Selskapet ble grunnlagt av Nelson Gonzalez og Alex Aguila i 1996. Selskapet lager datamaskiner, laptoper og spillkonsoller.
Australian Open 2015

Australian Open 2015 er en tennisturnering som ble avviklet i Melbourne Park i Melbourne i den australske delstaten Victoria i perioden 19. januar til 1. februar 2015. Det var den 103. utgaven av Australian Open og det var også årets første «Grand Slam»-turnering. Novak Đoković vant singleturneringen for menn, det var hans femte seier i Australian Open. Serena Williams vant singleturneringen for damer, det var hennes sjette seier i single i Australian Open, hun har også fire seire i double sammen med sin søster Venus Williams.
Pont au Double

Historie

I 1515 ble  Frans I spurt om å få bygget en bro over den smale delen av Seinen for å kunne frakte pasienter til Hôtel-Dieu sykehuset på Île de la Cité. Byggingen begynte i 1626 og i 1634 var de to breddene knyttet sammen.
Pont au Double har fått navnet etter avgiftsbeløpet som ble innkrevet, en "double" denier, penger brukt til å betale byggingen av broen.
I 1709 brøt broen sammen. Den ble gjenoppbygget og ble stående til 1847. I 1883 ble Pont au Double erstattet av en buet støpejernsbro.
Tegernsee (by)

Tegernsee er en kurby i Landkreis Miesbach i Regierungsbezirk Oberbayern i den tyske delstat Bayern.

Geografi

Byen ligger på den østlige bredd av innsjøen Tegernsee i Bayerisches Oberland ved den nordlige utkant av Alpene. Hele innsjøen og øya Ringseeinsel i den er en del av kommunen. I nærheten ligger det 1.448 meter høye Baumgartenschneid.

Kommunikasjon

Tegernsee ligger ved B 307, som går fra Gmund am Tegernsee til Sylvenstein-Stausee. Tegernsee ligger omkring 20 km sør for Holzkirchen, 53 km fra delstatshovedstaden München, 18 km fra Bad Tölz, 15 km fra Miesbach, 44 km fra Rosenheim og 34 km fra Achenkirch ved Achensee.
Kombinasjonen av beliggenheten i en dal og kraftig trafikk i turistsesonhen kan gi vanskelige trafikkforhold.
Tegernsee er endestasjon for Tegernsee-Bahn, som hører under Bayerische Oberlandbahn, og har timedrift til München Hauptbahnhof.

Historie

I 746 grunnlae Brødrene Adalbert og Ottokar Kloster Tegernsee, som inntil sekulariseringen i 1803 hørte under benediktinerordenen.
Press (vektløfting)

Press er en tidligere øvelse innen idretten vektløfting som ble fjernet fra idretten i 1972 da den er hard for ryggen. De to andre er øvelsene som det nå konkurreres i innen vektløfting er støt og rykk. Øvelsen er lik støt, men stangen skal over hodet uten å bøye beina i løftet.
Øvelsen går ut på å løfte en vektstang med belastning fra golvet og over hodet i to bevegelser. Først løftes stangen til brystet, en bevegelse som gjerne kalles for frivending, eller bare «vending». Deretter samler utøveren krefter og presser stangen over hodet der den låses på strake armer. Denne pressdelen skal gjøres på strake bein, i motsetning til utførelsen av støt. Posisjonen med stangen over hodet skal være markert med låste albueledd, og løfteren får signal fra dommerne når løftet er dømt godkjent, slik at stangen kan slippes ned på golvet.
I tidligere versjoner av vektløfting var også enhåndpress en del av vektløftingens øvelser.
Saddle Creek Records

Saddle Creek Records er et amerikansk plateselskap som holder til i Omaha, Nebraska. Det ble startet i 1993 av brødrene Conor Oberst og Justin Oberst som Lumberjack Records.
Plateselskapet åpnet sitt eget konsertsted i Omaha i 2007, Slowdown.
Saddle Creeks meste solgte album er Bright Eyes sitt I'm Wide Awake, It's Morning, som ble gitt ut i 2005. I mai 2013 hadde det solgt over 500 000 album.
Zehra

Utseende

Middelsstore, slanke, mørke trebukker, dekkvingene kan ha røde eller gule tegninger. Antennene er slanke og litt lengre enn kroppen. Pronotum er rundet. Dekkvingene er blanke, avsmalnende bakover til jevnbrede. Beina er slanke.

Utbredelse

Artene er utbredt i Chile og det vestlige Argentina.